Det er slut med at stå i kø ved receptionen på hotellet for at tjekke ind. Og du behøver heller ikke gå til skranken for at tjekke ud og betale regninger fra opholdet. I stedet går du bare ind på hotellet fra gaden og kan styre direkte mod værelset uden at være nødt til at tale med personalet. Og det kan foregå på samme måde, når dit ophold er slut: Du går bare.

Sådan bliver det på Hotel Danmark i København fra på mandag. Hotellet er en del af Brøchner Hotels og bliver det første, der tager en ny app fra teknologifirmaet Aeroguest i brug. På denne app kan man inden opholdet tjekke ind, og man får oplyst værelsesnummeret inden ankomsten. På samme måde kan man tjekke ud og om nødvendigt betale regninger fra bar eller restaurant inden afgangen.

Appen fungerer også som nøgle til værelset. Man holder telefonen hen mod døren, og via bluetooth kan man åbne den. Appen kan bruges af det antal personer, der har booket værelset.